# Døden må vike

Salmekveld i Trefoldighetskirken 29.09.2019 Svein Ellingsen 90 år

«I begynnelsen var Ordet.» Det var med ord Gud skapte denne verden: «Gud sa og det skjedde.» Menneskets første oppgave var å sette ord på det vi ser rundt oss:

Gud førte dem til mennesket for å se hva det ville kalle dem. Det som mennesket kalte hver levende skapning, det fikk den til navn.

Uten ord, blir det vanskelig å leve. Noen mennesker har en gudgitt evne til å finne de rette ordene, ordene som åpner opp. Inge Eidsvåg forteller at han en gang traff en skogsarbeider. Han hadde nettopp gått av med pensjon etter 45 år i skogen. Som avskjedsgave hadde han fått en diktsamling av Hans Børli. Han var begeistret og dypt rørt over det han der fikk lese.

"Jeg visste ikke at jeg hadde sett så mye uti skogen disse årene, før Hans Børli viste meg det i sine dikt," sa han.

Og Eidsvåg fortsetter: «Dikteren hadde funnet ord for ham som gjorde synlig noe han ikke visste at han visste. Og slik er det. Vår tanke stanser i avmakt når den forsøker å forstå noe uten ordenes hjelp."

Når vi hører ordene som de gode diktere klarer å sette sammen skjer det noe i oss og med oss. Men det er ikke nok at ordene er vakre. De må være noe mer. Arnold Eidslott skriver i diktet ”Canon til dikteren”:

Ladet ladet

Må ditt ord være

Er dine ord ladede ord

Ladet med menneskehetens nød

Med summen av bønnene i natten

Som hjemsøker alle medvitere hvem

Er du som tør sette dine ord sammen

Hvis de ikke er avlet i menneskets nød

I møte med Svein Ellingsens salmetekster, finner vi ladede ord som setter ord på, bærer, og åpner vår tro og vårt bilde av den treenige Gud. Ord som peker ut over seg selv, til noe som er enda større enn ordene. Den erfaringen har tusener på tusener av mennesker i Norge, Skandinavia, og i alle land hvor en eller flere av hans salmer er oversatt, gjort i møte med Svein Ellingsens salmer.

Salmer er noe helt spesielt. Det skjer noe når ordene synges. Da mennesket ble skapt, blåste Guds sin ånd, eller pust som det også kan oversettes, i oss. Når vi synger, blåser vi vår pust ut og noe nytt blir skapt. Ladede ord som synges sammen.

På min arbeidspult henger det en salmetekst av Svein Ellingsen. Den har hengt over min arbeidspult i over 30 år. Det er en tekst jeg har brukt utallige ganger når jeg arbeidet med mine prekener. Når det er fest og oppstandelsen skal feires og jubel runger i kirkerommet, men også i møte med døden og det dypeste mørke. Ord «ladet med menneskehetens nød» og likevel fylt av håp også når håpet synes å være langt unna.

Salmen ble til over mange år, men den var bare nesten ferdig. Året er 1975. Salmebokkomiteen var i ferd med å avslutte sitt arbeid. Svein vil gjerne få ferdig salmen. Eyvind Skeie skriver om det i sin biografi om Svein Ellingsen:

«Svein bestemmer seg for at nå må det skje. Han inngår en avtale med seg selv: Han skal bli på Indremisjonshotellet på egen regning og risiko inntil salmeteksten er ferdig!

Når de andre i komiteen forlater hotellet, stenger han seg inne på rommet og går i gang.

I ensomhet sitter han og arbeider, som om han er det eneste medlem av en romersk konklave, med den strenge regel og ramme at han ikke kan forlate rommet før arbeidet er utført og den hvite røken kan stige opp fra pipen, denne gangen ikke over Petersplassen, men over Indremisjonshotellet i Oslo.

Et lite døgn går det. Så kan den hvite røken stige opp. En salmetekst er født. (E Skeie Svein Ellingsen.s. 231f)

Døden må vike for Gudsrikes krefter!  
Du som var død, er vår Herre i dag!  
Kristus, du lever og står ved vår side  
her hvor vi rammes av jordlivets slag.

Jeg er ikke alene i mitt mørke. Hvorfor. Fordi Han som er Ordet, Jesus Kristus, Guds Sønn ble menneske for vår skyld og for å kalle oss tilbake til seg. I sin store og uforståelige kjærlighet gikk han i døden for oss, men døden kunne ikke holde på han. Derfor er nær oss nå også når livet er tungt.

Salmen er både en dåpssalme og en påskedagssalme.

Livets oppstandelse påskedagsmorgen,  
underet skjedde på ny i vår dåp.

Håpet vi ser frem mot hviler i at dødens makt ble brutt den dagen Jesus stod opp en påskedagsmorgen i Jerusalem, og at vi døde og stod med Jesus den dagen vi ble døpt til Jesu død og oppstandelse: Dåpens lys forblir når livet slukner

Dermed tegner salmen en bue av håp over dagen i dag som strekker seg like inn i evigheten:

Se, i oppstandelsens tegn skal vi leve.  
Se, i oppstandelsens lys skal vi dø.

På toget til Stockholm i denne uken, ble jeg sittende ved siden av en tidligere biskop. Vi snakket sammen om denne kvelden. Da sier han: I min begravelse har jeg bestemt at en av salmene skal være: Døden må vike. Jeg forstår hvorfor. Hør:

Døden må vike for Gudsrikets krefter!  
Du som var død, er vår Herre i dag!  
Kristus, du lever og står ved vår side  
her hvor vi rammes av jordlivets slag.

Selv om vi føler oss svake i verden,  
bærer vi i oss et grunnfestet håp:  
Livets oppstandelse påskedagsmorgen,  
underet skjedde på ny i vår dåp.

Livet og døden, ja, alt er forvandlet!  
Dåps-vannet gjenspeiler regnbuens pakt.  
Troen er gitt oss: Guds rike skal seire!  
Mørket som binder oss, mister sin makt.

Løftet står fast når vår fremtid er truet:  
Ingen skal rive oss ut av Guds hånd!  
Engang skal Gud få sin skapning tilbake.  
Verden blir frigjort fra fiendens bånd.

Døden må vike for Gudsrikes krefter!  
Livet er gjemt i et jord-dekket frø.  
Se, i oppstandelsens tegn skal vi leve.  
Se, i oppstandelsens lys skal vi dø.

Vi takker Gud for det du, Svein, betyr for oss gjennom alle dine salmer og for denne salmeskatten. Og jeg er sikker på at nye vil rette den samme takken til Gud. For kirkens jubelsang her på jorden slutter ikke før Jesus kommer tilbake. Og da skal den fortsette med en enda finere klang. Og jeg blir ikke overrasket om vi da kommer til å synge mange av dine sanger.

Ære være Faderen og Sønnen og Den hellige ånd som var, er og blir en sann Gud fra evighet og til evighet. Amen

Stein Reinertsen

Kristiansand 28.09.2019